Εβαρίστο ντε Κίρικο

μικρογραφία|O Σιδηροδρομικός Σταθμός Βόλου, έργο του Εβαρίστο Ντε Κίρικο
Ο **Εβαρίστο ντε Κίρικο ή Ευάρεστος Κηρύκος** (ιταλικά: Evaristo de Chirico) ήταν Ελληνο-Ιταλός μηχανικός, γνωστός για τη συνεισφορά του στην κατασκευή των σιδηροδρόμων στην Ελλάδα. Γεννήθηκε το 1841 στη Κωνσταντινούπολη και πέθανε στην Αθήνα το 1905 σε ηλικία 63 ετών. Διαδραμάτισε κεντρικό ρόλο στην ανάπτυξη του σιδηροδρομικού δικτύου της Θεσσαλίας στο τέλος του 19ου αι. Ήταν πατέρας του ζωγράφου Τζιόρτζιο ντε Κιρίκο.

## Βιογραφία
Ήταν γιος του Τζόρτζιο Φιλιγκόνε ντι Κίρικο (1794-1875), Σικελού βαρώνου, και της Αδελαΐδα Μαμπιλί ι Μπουλινί (1799-1876), κοντέσας και κόρης του Ισπανού προξένου στην Κέρκυρα, Δον Λορένζο Ελιοντόρο Μαμπιλί ι Μπουλινί (1763-1853), με καταγωγή από το Αλικάντε και γιος του εμπόρου Χουάν Χοσέ Ελιοντόρο ντε Μπουλινί ι Μαμπιλί (1735-1800). 

Η οικογένειά του ήταν ελληνικής καταγωγής (η οικογένεια Kyriko ή Kiriko εγκατέλειψε τη Ρόδο και μεταφέρθηκε στο Παλέρμο το 1523 μαζί με άλλες 4.000 ελληνικές καθολικές οικογένειες). Παντρεύτηκε τη Τζέμα Τσερβέτο, βαρώνη από τη Γένοβα με ελληνική καταγωγή από τη Σμύρνη, με την οποία απέκτησε τρία παιδιά, μια κόρη, που δεν επιβίωσε, και δύο γιους, τον ζωγράφο Τζόρτζιο ντε Κιρίκο και τον συγγραφέα Αντρέα ντε Κιρίκο. 

## Επαγγελματική σταδιοδρομία
Μετά το πέρας των σπουδών του στη μηχανική ειδικεύτηκε στην κατασκευή σιδηροδρόμων. Στις αρχές της δεκαετίας του 1880, ο Χαρίλαος Τρικούπης, τότε Πρωθυπουργός της Ελλάδας, του ανέθεσε τον σχεδιασμό του σιδηροδρομικού δικτύου της Θεσσαλίας, η οποία είχε προσαρτηθεί πρόσφατα και δεν διέθετε σιδηροδρομικές γραμμές. Ο μηχανικός ήταν ήδη φημισμένος για την κατασκευή σιδηροδρομικών γραμμών στη Βουλγαρία με την εταιρεία Evaristo de Chirico & Co. Μετακόμισε στο Βόλο, ο οποίος εξελίχθηκε στο επιχειρηματικό κέντρο των Σιδηροδρόμων Θεσσαλίας. Ο σταθμός του Βόλου, όπως και πολλά άλλα έργα, σχεδιάστηκε και κατασκευάστηκε από τον ίδιο. Η κατασκευή του σιδηροδρόμου ξεκίνησε το 1882 απασχολώντας Ιταλούς και ντόπιους εργάτες. Η μετρικού εύρους (1.000 χιλιοστών) σιδηροδρομική γραμμή Βόλου - Λάρισας, απόστασης 61 χλμ., εγκαινιάστηκε στις 22 Απριλίου 1884 από τον βασιλιά Γιώργο Α΄ της Ελλάδας. Στη συνέχεια κατασκευάστηκε διακλάδωση 142 χλμ. από το Βελεστίνο έως την Καλαμπάκα, η οποία ολοκληρώθηκε στις 16 Ιουνίου 1886.

Μετά την ολοκλήρωση των κύριων σιδηροδρομικών γραμμών μετρικού εύρους, ο ντε Κίρικο ανέλαβε την κατασκευή μιας στενότερης σιδηροδρομικής γραμμής εύρους 600 χιλιοστών στην ορεινή περιοχή του Πηλίου. Η σιδηροδρομική αυτή γραμμή, η οποία περιελάμβανε δύο τούνελ και εννέα γέφυρες, κατασκευάστηκε από τους εργάτες της δικής του επιχείρησης. Μια από αυτές τις γέφυρες έχει μείνει γνωστή με το όνομα Γέφυρα ντε Κίρικο. Λόγω των επαγγελματικών του υποχρεώσεων, μετακόμισε στην Αθήνα όπου γεννήθηκε το 1891 ο Αντρέα, ο δεύτερος γιός του. Το 1899 μετέφερε ολόκληρη την οικογένειά του οριστικά στην Αθήνα, προκειμένου να επιβλέψει ως επόπτης την κατασκευή το σιδηροδρομικών γραμμών στη Θεσσαλονίκη. Πέθανε στην Αθήνα το 1905, λόγω επιπλοκών στην υγεία του. Αργότερα, ο γιος του Τζιόρτζιο ντε Κίρικο έγραψε πως η κατάσταση της υγείας του πατέρα του δεν ήταν καλή.

## Δείτε επίσης

* Τρενάκι Πηλίου
* Σιδηροδρομική ιστορία της Ελλάδας

## Παραπομπές


Κατηγορία:Ιταλοί μηχανικοί